Terapie kašľa.
Dobrý deň, chcela by som sa spýtať, 7ročný syn má od pondelka suchý, trochu dusivý kašeľ. doktorka nám odporučila sinecod sirup. čo by ste nám odporučili na vykašliavanie? stoptussin alebo mucosolvan sirup. ďakujem,
Dobrý deň,
ďakujeme za Vašu otázku.
Kašeľ je reflex dýchacích ciest vznikajúci v prípade ich podráždenia, alebo je určený na odstraňovanie hlienov a prípadne aj nečistôt alebo cudzorodých telies z dýchacích ciest.
Pokiaľ Vaše dieťa v dýchacích cestách nemá prítomné hlieny, je možné v liečbe kašľa používať antitusikum
Sinecod.
Ak sú prítomné hlieny a je potrebné ich uvoľniť, ale kašeľ je sprevádzaný nočnými záchvatmi kašľa, počas dňa môžete podávať sirup
Mucosolvan Junior
. Na utlmenie záchvatov nočného dusivého kašľa je v tomto prípade možné podať Sinecod. Liek je možné v takom prípade užiť iba večer pred spaním, najskôr s 4 hodinovým rozostupom od ostatných liekov určených na vykašliavanie.
Ak si nie ste istá, o aký typ kašľa sa jedná, odporúčam Vám prípadnú zmenu v liečbe konzultovať s ošetrujúcim pediatrom. Vlhký kašeľ sa zo začiatku totižto môže javiť ako suchý, pretože prítomný hlien je príliš hustý a v dôsledku nedostatočného uvoľňovania dráždi na kašeľ.
V rámci režimových opatrení je možné podporiť liečbu kašľa zvlhčovaním vzduchu alebo inhaláciou Vincentky, prípadne Yabra. Taktiež je nevyhnutné dbať na dostatočný pitný režim dieťaťa.
Prajem všetko dobré.
S pozdravom
PharmDr. Patrícia Čečková